
 
   [image: cover]
 


ANNIE CLAYDON

Den ekte jeg

Oversatt av Monica Eikenes


Annie Claydon, forbannet med dårlig retningssans og en hang til lesing, tilbrakte store deler av barndommen fortapt i bøker. En grad i engelsk litteratur, etterfulgt av en karriere innen databehandling, førte ikke rett til den perfekte jobben – å skrive kjærlighetsromaner for Mills & Boon – men hun angrer ikke på at hun tok omveien. Hun bor i London, en by det kan være en fryd å gå seg vill i.

Reba iler til der engler er redde for å gå … Rebekah Sloanes venner kom med den samme vitsen med jevne mellomrom, og vanligvis lo hun og sa seg enig med dem. Men akkurat nå lo hun ikke.

Hun hadde ilt til, hadde ønsket seg denne jobben fordi hun visste at den ville bli utfordrende. Da stillingen som musikkterapeut på barneavdelingen på sykehuset i London og Surrey ble ledig, hadde det blitt bestemt at tilbudet skulle økes fra én dag i uken til to. Reba hadde sendt inn CV-en sin, sammen med et raskt formulert dokument der hun beskrev hvordan hun så for seg å utnytte den ekstra tiden. Hun hadde blitt intervjuet av lederen for rehabiliteringsavdelingen på sykehuset og tilbudt stillingen nesten umiddelbart, noe Reba antok ikke sa så mye om evnene hennes, men mer om at det var få søkere til dette krevende arbeidet.

Men hvis hun ikke påtok seg de mest utfordrende jobbene, og i intervjuet kom det tydelig frem at dette ville bli utfordrende, hvordan ville hun da finne ut hva hun var i stand til å klare? Faren hadde hamret den visdommen inn i Reba fra svært ung alder, selv om medisin ikke var helt den karrieren han hadde hatt i tankene for sitt eneste barn.

Å jobbe med barn var alltid utfordrende, og det var en av grunnene til at Reba likte det så godt. Å fylle skoen til den tidligere musikkterapeuten, som hadde vært høyt respektert og tilknyttet avdelingen de siste tjue årene, gjorde alt mye vanskeligere. De tragiske omstendighetene rundt forgjengerens død innebar at Reba måtte være sensitiv og respektfull i alt hun gjorde. Hun hadde blitt godt forberedt på det, av både sykehusmedarbeidere og den nye sjefen.

Men ingen hadde forberedt henne på doktor John Thornton. Han reiste seg og grep en bunke papirer fra stolen tvers overfor skrivebordet sitt, slik at Reba kunne sette seg ned, og plutselig klarte ikke Reba å tenke på noe annet enn at hun hadde utelatt et svært viktig punkt på listen over utfordringer og løsninger.

Arbeidet hadde lært henne å møte utfordringer, å tenke utenfor boksen og finne veier videre, men livet hadde ikke forberedt henne på noen som fikk hårene til å reise seg og fingrene til å krible.

Han presenterte seg og nevnte at han var avdelingslederen her. Så gikk han bak skrivebordet igjen, og tok den berusende duften, den fantastiske kroppen og den nydelige, kyssbare munnen med seg. Utenfor rekkevidde. Det var faktisk en ganske stor lettelse.

«Jeg beklager at vi ikke har rukket å hilse på hverandre før nå. Velkommen til avdelingen.»

«Tusen takk.» Reba smilte forsiktig. «Jeg gleder meg veldig til å jobbe her.»

«Og det vil være tirsdager og fredager.»

«Ja, det stemmer. Jeg jobber med private pasienter resten av tiden. Jeg har hørt at den forrige musikkterapeuten var her én dag i uken.»

«Ja, vi har ganske nylig fått midler til å øke det til to. Vi gleder oss til å samarbeide med deg for å utvide rollen til musikkterapien på avdelingen.»

Joda. Han sa alle de rette tingene, men det var ingen oppriktighet i stemmen. Han så ned på kopien av CV-en hennes fra en av bunkene med mapper og papirer på skrivebordet, noe som frigjorde Reba fra dilemmaet med å avgjøre om øynene hans var grå eller blå. Uansett hvilken farge de hadde, var de fascinerende, og hun hadde også lagt merke til de mørke ringene under dem, som fortalte om mer enn bare én søvnløs natt.

«Rebekah Sloane. Ingen forbindelse til Hans Sloane, pianisten?»

Bra. Et ofte stilt spørsmål som hadde et veldig enkelt svar, selv om det på ingen måte fortalte hele historien. De kaotiske barneårene ble tilbrakt mellom de største byene i verden, med en altomfattende tro på at musikk var nøkkelen til nesten alt.

«Han er faktisk faren min.»

Han leste fortsatt gjennom papiret foran seg. «Og du spiller også piano?»

«Ja, men når jeg jobber, føler jeg noen ganger at å sitte ved tangentene skaper litt avstand mellom meg og de jeg spiller for. Fiolinen var min første kjærlighet, og den er også mye lettere å frakte med seg.»

«Dette er ikke et nytt jobbintervju, men … jeg er bare nysgjerrig …» Det virket som han ba om tillatelse til å stille spørsmål, noe Reba ikke hadde noe imot.

«Ja?» Hun smilte oppmuntrende.

«Det virker ganske annerledes fra i en konserthall, der du blir hysjet på hvis du ikke er stille. Du vil ha reaksjoner.»

Doktor John Thornton var oppmerksom, så i stedet for å stirre på de uimotståelige leppene hans, burde hun konsentrere seg om hva han sa.

«Det stemmer. Det er en av grunnene til at jeg elsker å spille sjømannsviser og folkeviser, i tillegg til populære sanger, for det er veldig vanskelig å ikke synge med og trampe med foten. Men jeg kjenner en liten gutt som elsker Bach og har laget en hel robotdans til Beethovenʼs niende symfoni.»

Det fikk ham til å smile. «Det er ikke helt det musikkterapi handler om, er det vel? Underholdning.»

«Nei, men det er en vei inn. Musikk når mennesker, og hvem er bedre å nå enn en sjuåring på sykehus?» Hans ville ikke være enig med henne i det. Det ville kanskje ha vært et skille mellom faren og pianisten hvis hun hadde kalt ham pappa i oppveksten, men Hans hadde alltid virket mest som en høyt elsket mentor. Hun hadde jobbet med det hun hadde, og prøvde nå å ignorere sårheten over den åpenlyse skuffelsen hans over karrierevalget hennes.

Det var ikke likt Reba å la tankene vandre under et viktig møte, og hun bet i seg fristelsen til å møte blikket hans og fortelle ham alt om seg selv. «Er ikke en forbindelse det alle medisinsk utdannede prøver å skape? Det er egentlig ikke så viktig hvordan man gjør det, bare at det blir gjort.»

Noe med det skjeve smilet han ga til svar, som understreket de svake linjene i ansiktet hans, fortalte Reba at John Thornton hadde hatt for mye å gjøre i det siste. At han var utslitt og for såret til å opprettholde forbindelsen til folk rundt ham. Hun lurte på om noen hadde foreslått at han kunne ta en pause og finne et stille sted der alle lydene fra verden kunne sveve rolig forbi, i stedet for å rase rett gjennom ham som en orkan.

«Ja, du har rett. Cathy jobbet på en helt annen måte, men … det er ikke så relevant, er det vel? Ingen ønsker å bli fortalt hva forgjengeren deres gjorde annerledes den første dagen i en ny jobb.»

«Det er alltid noe å lære. Den dagen jeg finner ut at jeg ikke har mer å lære av hvordan andre gjør ting, tror jeg det er på tide å gi seg i denne jobben. Og jeg er svært bevisst på behovet for kontinuitet.»

Plutselig smilte han. Det første ekte smilet hun hadde sett fra ham.

«Cathy brukte kanskje litt andre teknikker enn de du beskriver, men tilnærmingen hennes var i bunn og grunn den samme. Hun brukte den hun var til å få kontakt med pasientene.»

Han fiklet med en av pennene på skrivebordet, og det var mer han ønsket å si. Reba ventet. Noe av det Hans hadde lært henne, var at det var best å gi følelsene fritt utløp. Det var et godt prinsipp, selv om Hansʼ vane med å skrike høyt ikke alltid var den smarteste måten å gjøre det på.

«Du vet sikkert allerede hva som skjedde med Cathy …»

Reba nikket ikke. Alle hadde sin egen historie å fortelle om en gitt situasjon, og det var tydelig at John ikke var noe unntak.

«Hun hadde vært her i mange år, og var svært godt likt. Cathy fikk et massivt hjerteinfarkt i lunsjpausen, og selv om det var mange leger tilgjengelig, inkludert meg selv, klarte vi ikke å redde henne. Det har vært vanskelig for alle her.»

«Det forstår jeg.»

«Men det er noe vi må forholde oss til, og det gjør vi. Den nylige endringen i strukturen betyr at jeg ikke er din overordnede, så du skal forholde deg direkte til lederen for rehabiliteringsavdelingen, men personalet på avdelingen her er mitt ansvar. Jeg vil gjerne jobbe sammen med deg for å sørge for at alt går på skinner.»

Det var snilt av ham å adressere elefanten i rommet og bare si rett ut det alle hadde prøvd å unngå å snakke om. Det ville gjøre det mye lettere for henne å ta opp saken, hvis det ble nødvendig. Men det bistre ansiktsuttrykket og den slitne auraen hans fikk likevel varselklokkene i Rebas hode til å ringe.

«Det vil sikkert ikke bli noe problem …» Reba hadde blitt fortalt at det kunne dukke opp problemer, og hun hadde forberedt seg på det. Så hun trakk på skuldrene. «Men jeg er fast bestemt på å få dette til å fungere, for både meg og dere. Jeg tror at én av måtene jeg kan gjøre det på, er å bare akseptere det at alle helst ikke ville vært i situasjonen der man trenger en ny musikkterapeut, og ikke ta det for personlig. Kanskje la dem bli litt kjent med meg og ta det derfra.»

«Høres ut som en konstruktiv start.» Det forsiktige smilet hans traff forsvarsverkene hennes. «Jeg kan kanskje bidra litt på det feltet. Joanne er på opplæring som administrator, og når hun går inn i jobben for fullt, blir hun den som skal hilse på nyansatte og gi dem en omvisning. Jeg ba henne om å skrive en liste til meg, og hun har gjort en god jobb med den …»

Han ventet tydeligvis på reaksjonen hennes, og det gikk opp for Reba at dette kunne være den første testen hennes. «Jeg er vant til å bli fulgt til terapirommet og deretter etterlatt for å finne ut av ting. Hvis Joanne kunne gitt meg en omvisning, hadde jeg satt stor pris på det.»

Riktig svar. John nikket og strakte seg etter telefonen, men stoppet brått. «Hvis du har noen kliniske spørsmål, eller vil vite hvordan det er meningen at ting skal fungere, er døren min alltid åpen. Hvis du vil vite hvordan ting faktisk fungerer, er Joanne sikkert den du bør spørre.»

«Takk, det vil nok spare meg litt tid. Det tar vanligvis minst et par dager å finne personen i enhver avdeling som vet hvordan alt skal gjøres.»

Han nikket. «Er det noe annet du vil ta opp med meg, Rebekah?»

«Nei, ingenting. Bortsett fra å si at de fleste kaller meg Reba.» Når hun hørte Rebekah, føltes det alltid som om hun var i trøbbel for noe, for hver gang Hans kalte henne det, var hun som oftest nettopp det.

Han nikket, løftet opp telefonrøret og slo et nummer. «Joanne, Rebekah er her, og jeg lurer på om du kan gi henne den omvisningen …»

Hva er vel et navn? Det var trolig bare en forsnakkelse, men det var noe med hvordan John hadde kalt henne Rebekah som fortalte henne at han var bevisst på å holde avstand. Kanskje noe i de vakre, plagede øynene fortalte henne at hun ikke fikk komme for nær. Han hadde kommet med den perfekte velkomsttalen, og Reba innså med ett at det bare hadde handlet om hva hun følte, og at han ikke én eneste gang hadde avslørt noe om sine egne følelser.

Rebekah. Det var et pent navn, og den gammeldagse stavemåten gjorde det unikt. Men fra nå av måtte han huske å kalle henne Reba, siden det var det hun foretrakk. John svingte kontorstolen frem og tilbake og stirret ut av vinduet. Alle som gikk forbi henne på gaten, ville si at hun var vakker, men det ville ikke yte henne rettferdighet. Hun var nydelig, med lyseblå øyne og hår som var nesten svart og satt opp i en løs hestehale. Kjeven hennes var litt for bred og bestemt og blikket litt for ærlig for konvensjonell skjønnhet, men effekten var elektrisk. Og måten hun beveget seg på hadde sin helt egen rytme, som om Reba danset til en melodi som vanlig dødelige ikke klarte å høre.

Reba. Mens han sa navnet stille, føltes det nesten som et kyss. Det kom til å bli den største utfordringen av alle, for John hadde ikke tid til dette. Han hadde et barn å ta seg av og en jobb å gjøre, og begge deler krevde alt han eide av følelsesmessig energi.

Han hadde heller ikke ekstra kapasitet til å sørge. Cathy, som var mor til to voksne døtre, hadde vært en god venn, og hun hadde klart å få ham til å se klarere på situasjonen da søsteren hans døde og John ble sittende igjen som eneforsørger til en fireårig jente. Rosalie var fem nå, og hun hadde endelig begynt å finne roen etter sjokket over å miste moren, og det var mye takket være Cathys hjelp og støtte.

«Rosa, altså?» Han kunne nesten se henne for seg, der hun sto i det solfylte rommet som han skulle gjøre om til soverom til Rosalie. «Du er helt sikker på det, John?»

Han hadde trukket på skuldrene. «Små jenter liker rosa, gjør de ikke?»

Cathy hadde himlet med øynene. «Klart de gjør. Og de er laget av sukker og kanel også …»

«Greit. Så hvilken farge tror du, da?»

«Du kan alltids spørre henne. Bare ikke gi henne et fargekart og be henne om å velge én. Hvis hun er som min eldste, finner hun ut at hun liker mørkerød, og det vil gi henne mareritt.» Cathy hadde smilt skjevt til ham. «Jeg gjorde alle de tabbene, slik at du slipper.»

«Så hvordan gjorde du det, da? Da du skulle finne ut hvilken farge du skulle male over den mørkerøde?»

«Jeg plukket ut noen få forskjellige farger som jeg trodde kunne være passende. Så skaffet jeg fargeprøver av dem og malte små firkanter på veggene. Prøv å få Rosalie til å hjelpe deg med det, så ber du henne om å velge den hun liker best.»

Det hadde vært et godt råd. Rosalie hadde valgt en lys eplegrønn farge, som ikke ville ha vært Johns førstevalg, men som faktisk så ganske pen ut da de var ferdige. De hadde fortsatt på den måten, og da de var ferdige, hadde Rosalie hatt et soverom som hun elsket og som inneholdt alle de tingene hun hadde tatt med seg fra rommet sitt hjemme, sammen med noen nye og spennende ting som Cathy hadde hjulpet ham med å velge ut.

Og nå var Cathy borte, og etterlot seg en knust ektemann og to døtre. John hadde visst at han ikke kunne redde henne, men han hadde likevel prøvd. Og all den medisinske erfaringen hans og den rolige forsikringen fra hjertespesialisten som hadde kommet og tatt den avgjørelsen som John ikke hadde klart å ta … ingenting var nok til å lindre skyldfølelsen som hadde overmannet ham da Cathys ektemann hadde trykket hånden hans i begravelsen og takket ham for at han hadde gjort alt han kunne for henne.

Men han kunne ikke stoppe opp og føle den sorgen. På samme måte som han ikke hadde kunnet stoppe opp og føle sorgen da søsteren døde. Søsteren Cara, som var alenemor, hadde stolt på at han ville hjelpe henne med å ta seg av Rosalie, og han hadde lovet å alltid være der for henne hvis noe skulle skje med Cara. Det eneste som betydde noe for John nå, var at Rosalie hadde det bra, og det å bryte sammen ville ikke gjøre noen noe godt.

Det å føle det han trodde han veldig lett kunne begynne å føle for Reba ville heller ikke gjøre noen av dem noe godt. Han hadde lært den leksen da partneren hans, Elaine, hadde tvunget ham til å velge mellom henne og å adoptere Rosalie. Hun hadde advart ham, sagt at å ta seg av et barn samtidig som han fant seg til rette etter å ha blitt forfremmet på jobben og sørget over søsteren ville bli umulig. Han måtte kysse enhver drøm om et forhold farvel, for selv om partneren kunne akseptere at han var alenefar, ville et helt nytt sett med muligheter for tap åpne seg for dem.

Telefonen ringte, og han skvatt. Avdelingssekretæren minnet ham på legevisitten, og John reiste seg opp. Dette var det han gjorde best – han skjøv alt annet til side og konsentrerte seg om jobben.


2

Joanne var en energisk ung kvinne som åpenbart brukte lengre tid enn Reba på å bestemme seg for hva hun skulle ha på seg hver morgen. Hun trykket entusiastisk Rebas hånd og begynte å vise vei gjennom korridoren i hurtig tempo.

«Dette er terapirommet vårt. Det er ditt de to dagene i uken du er her, altså tirsdager og fredager, og de andre ergoterapeutene bruker det til andre tider.» Joanne åpnet døren til et stort, lyst rom.

«Hva skjer om noen andre vil bruke rommet på en av dagene mine?» spurte Reba nysgjerrig.

Joanne ristet på hodet. «Det kan de ikke. Det er ditt. Avdelingssekretæren er ansvarlig for rotasjonen på alle terapirommene, og hun har oversikt over hvem som kan bruke det til enhver tid.»

«Takk, det var godt å høre. Og hva med hagen utenfor? Kan jeg bruke den når jeg jobber?» I motsatt ende av rommet var et par dører som førte ut til en asfaltert plass, som var omringet av trær og dekorert med blomster. En lav murvegg rundt området skilte hagen fra resten av sykehusområdet.

Joanne smilte. «Ja, dette området kan terapeutene bruke. Hvis været var pent, brukte Cathy ofte å ha timer der ute. Det ligger et stykke unna de andre avdelingene, så man kan lage litt lyd uten å forstyrre noen.»

«Det er flott, tusen takk.»

«Der borte er oppslagstavlen din.» Joanne pekte mot en stor, tom tavle på veggen. «Og her er skapet ditt …»

Hun la merke til hvordan Joannes hånd gled over den ene av de to lyse plakatene som dekorerte skapdørene. Reba nølte.

«Er dette Cathys plakater?» spurte hun forsiktig.

«Ja. Jeg skulle ha tatt dem ned da jeg gjorde alt klart for deg, men jeg ville vente litt med det … Men dette skapet er ditt nå.» Joanne begynte halvhjertet å løsne tapen i hjørnet av den ene plakaten.

«Vent … Kan vi ikke henge dem et annet sted, for eksempel på oppslagstavlen?» Reba var ny her og hun ville sette sitt eget preg, men å viske ut alle spor etter Cathy var virkelig ikke den rette måten å gjøre det på.

«Det er en ganske god idé, men … vil du ikke trenge hele plassen til notisene dine?»

«Jeg klarer meg. Hadde du likt å beholde dem?»

«Ja, det hadde jeg.» Joanne nikket og begynte forsiktig å løsne tapen fra skapdøren. «Men dette er din jobb, da …»

Reba smilte. «Doktor Thornton sa det samme. Jeg setter pris på det, men jeg vet at dere tenker på Cathy, så det kan ikke være bare lett at jeg dukker opp for å erstatte henne.»

«Det var faktisk han som prøvde å redde Cathy.»

«Var det?» Hårene bak i Rebas nakke reiste seg.

«Ja. Hun satt i fellesrommet, og hun drakk tydeligvis en kopp te, for den var sølt utover hele gulvet. Hun fikk et massivt hjerteinfarkt. Jeg fant henne da jeg gikk inn for å hente noe fra skapet mitt …» Joannes øyne ble fylt med tårer. Dette kunne ikke være første gang Joanne snakket om dette, men det var tydelig at minnet fortsatt var smertefullt.

«Jeg er så lei for at du måtte oppleve det, Joanne.»

«Jeg løp for å hente doktor Thornton, men … de sa etterpå at hun allerede var borte. Han prøvde likevel hjerte- og lungeredning … Jeg tror vi alle ville at han skulle gjøre det, for vi klarte ikke å ta innover oss hva som skjedde …» Joanne rettet seg opp og tørket øynene med den ene hånden. «Du vil ikke høre om dette. Ikke den første dagen her.»

Alle punktene på Rebas liste hadde med ett blitt personlige. Virkelige mennesker, som gråt virkelige tårer. Hans ville ha kastet armene i været i fortvilelse over henne, men Reba måtte tenke på Joanne hver gang hun ble fristet til å gjøre som faren og kategorisere alt og ikke føle noe annet enn musikken.

«Takk for at du fortalte det. Jeg forstår at dette må ha påvirket deg dypt.»

Joanne nikket. «Da hjertelegen kom og tok over og sa …»

«Han sa at Cathy var død?» spurte Reba prøvende.

«Alle var helt stille, og doktor Thornton var hvit som et laken. Jeg trodde han skulle besvime. Men plutselig organiserte han alt og fortalte alle hva de skulle gjøre. Han tok meg inn på kontoret sitt og ga meg en kopp te, før han ringte kjæresten min og ba ham hente meg.»

«Det var snilt av ham.»

«Ja. I ettertid fikk jeg høre at han ble med sykehusets sosionom for å gi beskjed til Cathys familie. Og han snakket med alle her også, fortalte alle hva som hadde skjedd. De fleste visste det allerede, men han ville at alle skulle få høre hele historien.»

«Ja, det må ha vært veldig viktig.» Og det virket som det hadde kommet med en pris, som linjene i Johns panne antydet. «Kan du hjelpe meg med dette, Joanne?»

Reba løsnet forsiktig tapen fra skapdøren og bar den første plakaten bort til oppslagstavlen. Da de hadde hengt opp begge plakatene, tok de opp mindre enn en tredjedel av plassen.

«Det er noen ting i skapene … Tamburiner, for det meste. Er det noe du har tatt med deg som du kunne tenkt deg å legge inn der?» Joanne lette i bukselommen og rakte henne nøkkelen.

«Jeg har noen esker i bilen. Jeg henter dem senere.»

«Det går bra, jeg kan hjelpe deg med å bære dem. Så kan vi gå inn på avdelingene og presentere deg, og etter det kan jeg vise deg de tingene du virkelig må vite om.» Joanne smilte. «Som dametoalettet, og kantinen …»

*

Joannes omvisning var både grundig og nyttig. Hun hadde gått bort til de mest hjelpsomme på hver avdeling og presentert dem for hverandre. Reba var ikke sikker på om hun ville huske alle navnene, men det å være på hils var uansett en god start. De spiste lunsj sammen i kantinen, og Reba hadde bestemt seg for å stille Joanne et av de spørsmålene hun hadde spart til John.

«En av de tingene jeg håper på å oppnå, er å gjøre musikk til en del av kulturen på de ulike avdelingene. Det er ikke en del av terapijobben, men jeg mener likevel det er viktig.»

Joannes øyne lyste opp. «Fordi musikk får deg til å føle deg bedre? Det blir aldri feil på et sted som dette.»

«Ja, nettopp. Og siden det er fredag i dag, tenkte jeg at jeg kunne bli igjen etter jobb og bare spille noe. Ikke noe veldig organisert, mer for å se om noen er interessert i å være med.»

«På fiolinen? Hva vil du spille?»

«Det folk vil høre. Har du noen forslag?»

Joanne tenkte åpenbart over det. «Doktor Thornton må nok gi tillatelse til noe slikt …»

«Det var der jeg håpet at du ville hjelpe til. Jeg lurte på om du kunne spørre ham og spre ryktet litt. Gi meg litt veiledning om hvordan jeg kan gjøre det uten å tråkke noen på tærne. Hvis du har tid, altså. Jeg vil ikke holde deg her hvis du har andre ting å gjøre.»

Joanne smilte. «Niks! Ingen andre planer. Doktor Thornton sa at jeg skulle hjelpe deg med å finne deg til rette.» Hun plukket telefonen opp av bordet. «Jeg skal høre med ham med én gang …»

*

Premierenerver. Hans var en spesialist på slike, og prosessen hans var å såre andre og kaste alt knuselig han fikk fatt i mot veggen. Reba foretrakk en mer stille tilnærming, med en mage som slo knute på seg.

Joanne hadde vært helt enestående. Hun hadde ikke bare fått tillatelse av John, men også hentet noen ekstra stoler inn i terapirommet og hjulpet Reba med å stable bordene inn mot veggen. Døren til korridoren var lukket, slik at resten av sykehuset ikke ble forstyrret, og dørene til den lille hagen var åpnet, slik at folk kunne komme inn den veien. Alt var klart, og en kjølig bris gled over Rebas skuldre. Forhåpentligvis ville et rom fullt av mennesker og kanskje også litt dans varme ting opp.

Joanne dukket opp i hagen utenfor, og ga tegn til at hun kunne begynne å spille. Reba løftet opp fiolinen og la den mot kinnet, og snart begynte lyder å gli ut og fylle det tomme rommet. En kvinne ble vist inn, og hun nikket til en mann bak seg, som bar en liten gutt i superheltpyjamas i armene. Familien satte seg i det motsatte hjørnet av rommet, og Reba begynte å spille kjenningsmelodien til den nyeste superheltfilmen. Gutten smilte bredt, klatret ned av farens fang og begynte å gå frem mot henne. Flere begynte å strømme til, og Reba spilte til hvert av barna. Hun beveget seg mellom dem, passet på at de som satt i rullestol ikke skulle bli glemt.

Nå hadde hun virkelig begynt å kose seg. Hun spilte musikk fra tegnefilmer og filmer, reklamejingler og refrengene til populære sanger. Så noen sanger for å glede de voksne. Hun så Joanne lede en liten jente med blonde krøller inn i rommet, sette henne ned på en stol i hjørnet og deretter lytte til musikken sammen med henne.

Nå når folk hadde kommet og var engasjert, satte Reba opp tempoet litt. Hun spilte en folkevise, og føtter begynte å trampe. Mens hun spilte, gikk Reba bort mot døren som førte ut til hagen, og Joanne tok hintet – hun fulgte etter henne ut i kveldsolen for å danse.

Alle gjorde sin egen greie. Noen av mødrene var ute og danset med barna, og en sykepleier passet på at de som ikke burde løpe rundt, satt i ro, og hentet tamburiner til de som ville ha dem. En portør som hadde trillet inn en liten jente i rullestol, sørget for at hun hadde det bra ute i hagen, før han utførte selskapsdansbevegelser med en imaginær partner og fikk alle til å le.

Den lille, blonde jenta satt fortsatt stille i hjørnet og stirret lengselsfullt ut av vinduet på de som danset i hagen. Hun var det eneste barnet her som ikke hadde følge med en voksen eller ble passet på av en av sykepleierne, og Reba fanget Joannes blikk og nikket mot jenta. Joanne vinket, ga tegn til at jenta måtte komme ut i hagen.

Hun trengte litt oppmuntring, og Reba gikk bort til der hun satt. Musikken dro henne opp av stolen, og den lille jenta fulgte henne ut og begynte å danse, slik at de blonde krøllene virvlet rundt i solen.

«Onkel John!» Den skingrende stemmen hennes fikk Reba til å snu seg idet hun begynte å bevege seg tilbake til gruppen som satt inne. «Vi danser!»

John Thornton sto i skyggen av et tre ved inngangspartiet til hagen. Han hadde åpenbart kommet i forkledning, for bortsett fra håret og klærne var det ingenting som minnet om den dystre mannen hun hadde møtt.

Smilet hans var kun ment til den lille jenta, men det sendte likevel en kribling gjennom Rebas ryggrad. Han virket avslappet og lente seg mot den brede trestammen som om han ikke hadde noe annet å gjøre de neste minuttene enn å bare stå og nyte. Reba pøste all sin glede inn i musikken, og funderte på om han kunne bli fristet til å danse …

Det skjedde ikke. Men da hun begynte på en sjømannsvise, der rytmen reflekterte bølgenes bevegelser og hei-hå var for heisingen av seilene, begynte han å klappe i takt med alle andre. Små seire.

Joanne fikk øye på ham og skyndte seg bort, og var tydelig bekymret for hva han ville mene om alt dette. Noen få ord og et bredt smil fra John sendte henne tilbake til klappingen og dansingen. Reba stilte seg i døråpningen mellom terapirommet og hagen, og så ut over folkemengden og vurderte prestasjonen sin ut fra reaksjonene.

Et raskt blikk på klokken fortalte henne at hun hadde tid til en siste danselåt, og denne gangen valgte hun en poplåt. Så var det på tide å roe ned, slik at barna ikke var for oppspilte etter all dansingen og klappingen når de vendte tilbake til avdelingen. Hun så at den lille jenta hadde løpt bort til John, og han satt på gresset sammen med henne.

Reba burde gi alle like mye oppmerksomhet, selv om det lille paret fascinerte henne. Hun spilte mens hun gikk inn igjen, og hele tiden kjente hun en behagelig kribling i kroppen – en som ikke bare kunne forklares med melodien hun spilte.

*

På et eller annet tidspunkt etter at de mistet Cathy, hadde John gått fra å høre på musikk på radioen om morgenen til lyden av dempede stemmer som diskuterte aktuelle nyheter. Det var enda et skritt inn i en verden som var stillere og gråere.

Den stille, tomme eksistensen hadde blitt et sted å trekke seg tilbake når han var alene. Et sted der han ikke ble sønderrevet av sorg og skyldfølelse, og de uendelige spørsmålene – kunne han ha oppdaget at Cara eller Cathy hadde vært syke tidligere, slik at han kunne ha reddet en av dem?

Han hadde tenkt å bare gå ned hit, sjekke at alt gikk greit og se til Rosalie. Men da han fikk se henne, som hoppet opp og ned og danset til musikken, klarte han ikke å gå. Rosalie ropte gledesstrålende til ham, og han vinket tilbake til henne.

Onkel John. Kanskje Rosalie kunne se en forskjell mellom den bekymringsløse mannen som hadde vært onkelen hennes og han som nå var faren hennes, for nå for tiden kalte hun ham ikke så ofte onkel. John ble stående under treet som skyggela inngangspartiet til hagen, og se.

Så fikk han øye på Reba. Måten hun beveget seg på, musikken og dansingen føltes som den strakte seg frem og snodde seg rundt ham, og gjorde ham forsvarsløs mot den levende gleden som strålte ut av henne.

«Doktor Thornton … doktor Thornton!» John klarte ikke å la være å klappe med til musikken, men Joanne brakte ham ned på jorden igjen. «Hva tenker du?»

Han tenkte at han ville gå nærmere Reba og ta på henne. Føle lidenskapen hun formidlet så mesterlig. Men det kunne han ikke si høyt.

«Alt ser veldig bra ut. Har du det gøy?»

«Eh …» Joanne trakk på skuldrene. Ut fra alle telefonene han hadde fått fra henne hele ettermiddagen, mistenkte John at Joanne hadde vært så opptatt av praktiske forberedelser at hun ikke engang hadde vurdert å nyte kvelden.

«Blir alle pasientene passet på?»

Joanne nikket. «Ja, Reba snakket med seksjonslederen i ettermiddag, og det er flere sykepleiere her som holder et øye med alt.»

«Da bør du slappe av og nyte resten av kvelden. Du har gjort en fantastisk jobb med å organisere dette», sa han oppriktig.

Joanne lyste opp. «Takk, doktor Thornton.»

Han kunne gå nå. Joanna hadde gått tilbake til gruppen med barn og danset sammen med dem. Rosalie var så begeistret at det nesten virket som hun hadde glemt at han eksisterte. John kunne gå tilbake til kontoret og lese ferdig rapporten han var halvferdig med …

Brått kunne den svarte skriften på de hvite sidene vente. Han ville ha dette øyeblikket for seg selv. Han gikk inn gjennom porten som førte til hagen og satte seg på gresset, og så på Reba som sto i døråpningen mellom terapirommet og hagen. Følte den glødende entusiasmen i ansiktet hennes. Og deretter den behagelige roen fra musikken idet hun gled uanstrengt inn i en roligere melodi.

Rosalie løp bort til ham og satte seg på de utstrakte bena hans, og hånden hennes klappet armen hans i takt med musikken.

«Har du det gøy?»

Rosalie nikket. «Liker du det, pappa?»

«Ja, det gjør jeg. Vil du dra hjem nå, eller vente til det er ferdig?»

«Vente!»

Rosalie slengte armene rundt ham som for å forsikre seg om at han ikke ville stikke av, og John lo og gjengjeldte klemmen. «Ok, da venter vi.»

*

Joanne hadde insistert på å hjelpe til med å rydde opp, og de begynte å sette bordene ut igjen til mandag morgen. Foreldre og barn hadde begynt å gå nå, og da Reba kikket ut, var både John og den lille jenta borte.

«Jeg så at du snakket med doktor Thornton. Gikk det greit med ham?»

«Ja, han sa at alt så veldig bra ut.»

«Den lille jenta så ut til å kose seg. Var det niesen hans?» Rebas nysgjerrighet tok overhånd.

«Ja, Rosalie er niesen hans. Men …» Joanne ble avbrutt da de siste foreldrene ropte adjø.

«Det var godt å se henne bli med på dansingen.» Reba ledet varsomt Joannes oppmerksomhet tilbake til det hun hadde sagt.

«Ja, veldig godt, faktisk. Jeg er sikker på at doktor Thornton vil gi oss grønt lys til å gjøre det igjen.»

«Og hva med deg? Går det greit for deg?» Det var fint at Joanne allerede følte seg involvert nok til å bruke ordet oss, og akkurat det Reba hadde ønsket å høre.

«Ja, jeg er med. Hvis det er greit for deg, da …»

«Ja, gjett om. Jeg gjorde den enkle jobben. Du fikk alle til å komme.»

Joanne lo. «Vi er kanskje et bra team, da.»

«Du har jobbet veldig hardt for å gjøre dette til en suksess. Har du ikke et annet sted du vil være i kveld?» De fleste hadde det på fredagskveldene. Reba også, men det var vanligvis hjemme i leiligheten for å tenke over hva hun kunne ha gjort bedre den uken, og hvordan hun kunne forbedre det til den neste uken.

«Alle er nede på baren og feirer Lizzies bursdag. Du kan også bli med, de vil ikke ha noe imot at vi kommer litt sent.»

«Hilste jeg på Lizzie i dag?» I virvaret av navn og ansikter klarte ikke Reba å huske en Lizzie.

«Nei, men det er ikke så farlig. Det vil gi deg sjansen til å bli kjent med alle.»

«Ok, takk. Men du kan jo bare gå nå? Det er ikke så mye igjen å gjøre her, og jeg er virkelig takknemlig for all din hjelp i dag. Jeg vil ikke at du skal gå glipp av mer denne kvelden.»

Joanne nikket. «Hvis det er greit for deg. Da ses vi der nede …»

*

Reba gikk tilbake til sykehusparkeringen i dype tanker. Hun hadde drukket brus hele kvelden, og fått med seg all sladderen som ble spredt rundt på den stadig mer uregjerlige bursdagsfesten.

Lizzie hadde åpnet en haug gratulasjonskort, og lest dem høyt etter tur. Det ene var fra John, og da noen spurte om han var der, hadde Reba hørt en av sykepleierne klage over at han aldri ble med på noe sosialt etter arbeidstid.

«Skikkelig synd, altså. Jeg skulle gjerne ha skjenket ham full en kveld …»

«Sikkert derfor han ikke kommer, da.» Mannen som satt ved siden av sykepleieren, lo og dultet henne i ribbena. «Vær litt grei med ham, da, han er en fin fyr. Tar seg av de ansatte, noe slett ikke alle gjør.»

Alle rundt bordet nikket, og Reba la seg den informasjonen på minne. Det virket som hennes eget førsteinntrykk, av John som litt tilbakeholden og reservert, ble delt av andre.

Hun trykket inn knappen for å låse opp bilen, og lysene blinket i mørket. Reba kunne ikke la være å bli fascinert av John, selv om ønsket om å nå inn til ham og se ham smile bare ville distrahere henne fra hovedoppgaven. Hun var her for å påta seg en krevende jobb, og for å lykkes.

For hun skulle lykkes. Hans hadde lært henne at jakten på perfeksjon krevde at man var ensporet, og han var den perfekte rollemodell. Hvis han var våken hele natten og ikke klarte å legge arbeidet fra seg, handlet det om musikken. Når Hans viste henne kjærlighet, da handlet det også om den musikken han og Reba delte.

Han hadde reagert akkurat slik Reba hadde trodd da han fikk vite at hun ville bli musikkterapeut, og sagt at hun kastet bort talentet sitt. De hadde etter hvert skværet opp, men ting hadde aldri blitt helt de samme mellom dem igjen, og Reba hadde lagt all sin energi inn i å bevise at han tok feil. Tenk om han hadde vært en flue på veggen i kveld …

Han ville likevel ha betraktet henne som en skuffelse. Ikke fullt så verdig kjærligheten hans som hun hadde vært. Reba hadde akseptert det nå, men hun kunne likevel ikke slutte å tenke at hun måtte strekke seg ekstra langt for å fortjene respekt fra folk rundt seg.

Respekt var én ting. En forståelse med John, eller kanskje til og med et vennskap, var passende, og det ville hjelpe henne med å bygge på det solide grunnlaget Cathy hadde lagt. Noe mer enn det ville ikke være noe annet enn en distraksjon.

Hun satte seg inn i bilen, og følte seg med ett utmattet. Hun hadde funnet ut hva den ene tingen hun kunne ha gjort bedre denne uken var. Å nå inn til John hadde kanskje vært den første tanken hennes da hun kom hit, men hun skulle være litt mer forsiktig med følelsene sine neste uke.

